বিজেপির রাজ্য দফতরে বিজয়ার ফুল-মিষ্টি পাঠালেন মুকুল রায়। মঙ্গলবার বিজেপি-র লোকসভা কেন্দ্রওয়াড়ি ‘পালক’দের বৈঠকে সেই মিষ্টি খাওয়া হয়েছে বলেও খবর। তবে ওই বৈঠকে মুকুলকে নিয়ে সরাসরি কোনও কথা হয়নি। যদিও কয়েক জন বলেন, অন্য দল থেকে লোক নিতে হবে যাচাই করে। যার উত্তরে দলের সর্বভারতীয় যুগ্ম সম্পাদক (সংগঠক) শিবপ্রকাশের মন্তব্য, বাচ্চা হওয়ার আগেই আলোচনা করে লাভ কী! তবে দল বাড়াতে গেলে দল ভাঙাতে হবে। বিজেপি সূত্রের দাবি মুকুলের নাম না করলেও তাৎপর্যপূর্ণ মন্তব্য করেছেন শিবপ্রকাশ। তাঁর মতে, দল রাবণ বধের জন্য তৈরি হচ্ছে। কিন্তু রাবণ শক্তিশালী। রাম তাঁকে বধ করতে পারছিলেন না। তখন বিভীষণ রামকে রাবণের নাভিতে তির মারার পরামর্শ দেন। ওই সূত্রের দাবি, বিভীষণ গড়ায় জোর দেওয়ার কথা বলেছেন শিবপ্রকাশ। মুকুল যে ‘দক্ষ প্রশাসক’ সে বিষয়ে বৈঠকে জোরালো সওয়াল করেছেন বাবুল সুপ্রিয়।